Document ID: 32012D0048

A BIZOTTSÁG VÉGREHAJTÁSI HATÁROZATA
(2012. január 26.)
a dimetil-fumarát biocidot tartalmazó termékek forgalomba hozatala vagy piaci hozzáférhetővé tétele megtiltásának a tagállamok számára való előírásáról szóló 2009/251/EK határozat érvényességének meghosszabbításáról
(az értesítés a C(2012) 321. számú dokumentummal történt)
(EGT-vonatkozású szöveg)
(2012/48/EU)
AZ EURÓPAI BIZOTTSÁG,
tekintettel az Európai Unió működéséről szóló szerződésre,
tekintettel az általános termékbiztonságról szóló, 2001. december 3-i 2001/95/EK európai parlamenti és tanácsi irányelvre (1) és különösen annak 13. cikkére,
mivel:
(1)
A 2009/251/EK bizottsági határozat (2) előírja a tagállamoknak, hogy tiltsák meg a dimetil-fumarát (a továbbiakban: DMF) biocidot tartalmazó termékek forgalomba hozatalát vagy piaci hozzáférhetővé tételét.
(2)
A 2009/251/EK határozatot a 2001/95/EK irányelv 13. cikkének rendelkezéseivel összhangban fogadták el, amely a határozat érvényességét egy évet meg nem haladó időszakra korlátozza, de engedélyezi annak legfeljebb egyéves időszakokkal való további meghosszabbítását.
(3)
A 2009/251/EK határozat érvényességét a 2010/153/EU bizottsági határozat (3) egy évvel, majd a 2011/135/EU bizottsági határozat (4) további egy évvel meghosszabbította. Már megfontolás alatt áll, hogy az árucikkekben alkalmazott DMF tekintetében állandó korlátozást vezessenek be az 1907/2006/EK európai parlamenti és tanácsi rendeletbe (5). Mivel ez az intézkedés ugyanazt az aggodalmat orvosolja, mint a 2009/251/EK határozat, a 2009/251/EK határozat jogbiztonsági okokból addig alkalmazandó, amíg az 1907/2006/EK rendelet állandó korlátozása életbe nem lép.
(4)
Az eddig szerzett tapasztalatok fényében, valamint DMF-et tartalmazó fogyasztási cikkekre vonatkozó állandó hatályú intézkedés hiányában a 2009/251/EK határozat érvényességét további 12 hónappal meg kell hosszabbítani.
(5)
A 2009/251/EK határozatot ennek megfelelően módosítani kell.
(6)
Az ebben a határozatban előírt intézkedések összhangban vannak a 2001/95/EK irányelv 15. cikke alapján létrehozott bizottság véleményével,
ELFOGADTA EZT A HATÁROZATOT:
1. cikk
A 2009/251/EK határozat 4. cikke helyébe a következő szöveg lép:
„4. cikk
Alkalmazási időszak
Ez a határozat a DMF-ről szóló 1907/2006/EK rendelet XVII. mellékletét módosító bizottsági rendelet hatálybalépéséig vagy - amennyiben utóbbi időpont a korábbi -, 2013. március 15-ig alkalmazandó.”
2. cikk
A tagállamok megteszik az ahhoz szükséges intézkedéseket, hogy e határozatnak legkésőbb 2012. március 15-ig megfeleljenek, valamint kihirdetik azokat. Erről haladéktalanul tájékoztatják a Bizottságot.
3. cikk
Ennek a határozatnak a tagállamok a címzettjei.
Kelt Brüsszelben, 2012. január 26-án.

Labels: 3
1